Diari Oficial de la Generalitat Valenciana


Sumari del DOGV 353, del 14-03-1986 (1986/805881)

DECRET 8/1986, de 10 de febrer, del Consell de la Generalitat Valenciana, pel qual es desplega la Llei 11/1985, de 25 d'octubre, de cooperatives de la Comunitat Valenciana, en matèria de cooperatives de crèdit.
------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1986/02/10/8/dof/vci/html**

### Dades del document

Número de DOGV
:   353

Data del DOGV
:   14-03-1986

Secció del DOGV
:   DISPOSICIONS GENERALS

Número del document
:   1986/805881


Data del document
:   10-02-1986

Organisme emissor
:   Conselleria d'Economia i Hisenda

Tipus de document
:   Decret

Correcció d'errades

Anàlisi jurídica

La Sentència del Tribunal Constitucional 204/1993, de 17 de juny (BOE núm. 171 de 19/07/1993) declara que les competències a què es referixen els arts. 3.2 i els apartats a) i b) de l'art. 6.1, corresponen a l'Estat i, en conseqüència, es declara la nul·litat d’aquests preceptes.

Decret 8/1986, de 10 de febrer, del Consell de la Generaltat Valenciana, pel qual es desenvolupa la Llei 11/1985, de 25 d'octubre de Cooperatives de la Comunitat Valenciana, en matèria de Cooperatives de Crèdit.  
La importància de les Cooperatives de Crèdit en l?àmbit de la Comunitat Valenciana, així com l'arrelament històric sota la modalitat de Caixes Rurals, resulta incontrovertible, essent extraordinària la seua influència en el desenvolupament de l'agricultura i del medi rural en general. El moviment cooperatiu agrari i una bona part de l'industrial ha pogut desenvolupar-se fins els nivells actuals gràcies al finançament atorgat per les Cooperatives i les Seccions de Crèdit. Regulades aquestes per la Llei 8/1985, de 31 de maig, havent estat promulgada la Llei 11/1985, de 25 d'octubre, de Cooperatives de la Comunitat Valenciana, la qual estableix el marc general de l'organització i actuació cooperativa, cal que el Govern Valencià desplegue el règim específic que haurà d'aplicar-se a les Cooperatives de Crèdit, tot començant, alhora, a exercir les competències que li corresponen sobre aquestes. A més, també l'obliga la disposició final segona de l'esmentada Llei 11/85, la qual fixa un termini màxim de tres mesos a partir de l'entrada en vigor perquè el Govern Valencià desplegue el règim legal de les Cooperatives de Crèdit.   
Aquest Decret, tot partint de la definició establerta per a les Cooperatives de Crèdit en la Llei 11/85, s'ocupa de delimitar les denominacions que poden utilitzar aquestes entitats, tot i detallar-ne el règim d'operacions. Més endavant, es regula la creació de les Cooperatives de Crèdit i l'establiment de Registres, on s'han de reflectir tant la pròpia situació com la dels alts càrrecs. Així mateix, s'atribueixa la Conselleria d'Economia i Hisenda el control de l'activitat creditora i de gestió en els supostos considerats com a bàsics per al seu correcte funcionament, així com la qualificació d'inversions computables i l'informe preceptiu per a l'aplicació de la Reserva de Formació i Promoció Cooperativa. Finalment, s'estableixen les obligacions d'informació de les Cooperatives de Crèdit i s'atribueix a la Conselleria d'Economia i Hisenda les feines d'inspecció, la possible adopció de mesures cautelars i les facultats sancionadores adients.   
Tot considerant les disposicions vigents, a proposta de la Conselleria d'Economia i Hisenda, i amb la deliberació prèvia del Consell en reunió del dia 10 de febrer de 1986,   
DECRETE:   
Article primer. Objecte i denominació.   
1. Són Cooperatives de Crèdit Valencianes les entitats les quals, tot regint-se per les disposicions de la Llei de la Generalitat Valenciana 11/1985, de 25 d'octubre i per les contingudes en aquest Decret, tenen per finalitat el foment i la captació de l'estalvi, en qualsevol de les seues modalitats, per a atendre les necessitats de finançament dels seus socis, dels membres de les entitats associades i dels sectors continguts en el seu àmbit d'actuació.   
2. Siga quina siga la denominació adoptada haurà d'incloure els termes «Cooperativa de Crèdit Valenciana» o abreujadament «Coop. de Crèdit V.».   
3. La denominació de Caixa Rural es reservarà per a les Cooperatives de Crèdit les quals destinen llurs operacions actives als sectors agrícola, forestal, ramader i de pesca, a les empreses subministradores, transformadores o comercialitzadores dels productes dels esmentats sectors i, en general, a la realització d?operacions les quals tendeixen a la millora de la vida en el medi rural.   
Article segon. Socis i convocatòria d'assemblees.   
1. Podran ser socis de les Cooperatives de Crèdit les persones físiques o jurídiques que operen de forma habitual en l?àmbit d'actuació de la Cooperativa de Crèdit, en la qual s'integren, en els termes que s'estableixen en el Capítol III de la Llei 11/1985.   
2. Sense cap perjuí d'allò disposat en l'article 29 de la Llei 11/1985, la convocatòria d'Assemblees Generals Ordinàries i Extraordinàries en les Cooperatives de Crèdit es publicaran en el Diari Oficial de la Generalitat Valenciana, en la forma i termini disposats per la normativa esmentada.   
Article tercer. Règim d'operacions.   
1. Les Cooperatives de Crèdit podran realitzar tota mena d'operacions bancàries, excepte les reservades per la legislació vigent a altres entitats, tot limitant les operacions actives als seus socis i als de les cooperatives que s'hi integren.   
2. No obstant això disposat en el número anterior es podran realitzar les operacions actives amb tercers no socis sempre que el conjunt de les concertades no sobrepassàs el percentatge del 10% dels recursos aliens, en el cas de Cooperatives de primer grau, o del 20% quan es tracte de Cooperatives de segon grau. En tot cas, els resultats nets d'aquestes operacions amb tercers no socis es destinaran al Fons de Reserva Obligatòria.   
Article quart. Creació i transformació de les Cooperatives de Crèdit.   
1. La constitució de Cooperatives de Crèdit s'atendrà a allò que disposa la Llei 11/1985 i a les normes que establesca la Conselleria de Treball i Seguretat Social.   
2. La creació, fusió, absorció, associació o federació, o les modificacions dels Estatuts de les Cooperatives de Crèdit, necessitaran de l'informe previ favorable de la Conselleria d'Economia i Hisenda.   
3. Les resolucions administratives adoptades per la Conselleria de Treball i Seguretat Social que fan referència a les Cooperatives de Crèdit, seran comunicades per aquella a la d'Economia i Hisenda per al seu coneixement.   
Article cinqué. Registres especials.   
Sense cap perjuí de les disposicions reguladores del Registre de Cooperatives de la Comunitat Valenciana, en la Conselleria d'Economia i Hisenda s'encarregaran dels següents registres especials:   
a) Registre de Cooperatives de Crèdit de la Comunitat Valenciana, en el qual figuraran inscrites i al qual es traslladaran les variacions que posteriorment es produesquen, les quals seran comunicades per aquelles en un termini de set dies.   
b) Registre d'Alts Càrrecs de Cooperatives de Crèdit. Els nomenaments, designacions, cessaments, revocacions i reeleccions del Consell Rector i la Direcció de les Cooperatives de Crèdit hauran de comunicar-se en un termini de set dies a la Conselleria d'Economia i Hisenda, la qual els inscriurà en el Registre que es crea a tal efecte. Els nomenaments es donaran per ratificats quan aquesta Conselleria no manifeste objeccions justificades en el termini de dos mesos.   
Article sisé. Control de l'activitat creditícia i de gestió.   
1. A la Conselleria d'Economia i Hisenda correspondrà, pel que fa a les Cooperatives de Crèdit, a les quals s'aplica aquest Decret, l'exercici de les competències, entre altres, en les matèries que tot seguit s'indiquen:   
a) Concedir l'autorització per a poder sobrepassar els límits que, quant a concentració de riscs amb una persona o grup, s'establesquen reglamentàriament, així com la determinació de les fermances i condicions que amparen l'assumpció d'aquest major risc.   
b) Autoritzar que la cartera de valors de renda variable, amb independència dels computats en els coeficients d'inversió obligatòria, més les immobilitzacions en edificis i mobiliari puga sobrepassar la xifra de recurs propis. Quan l'esmentat excés s'hi done per l'adjudicació de béns en pagament de crèdits, la Conselleria d'Economia i Hisenda haurà de senyalar-ne el termini d'alienació.   
c) Autoritzar l'accés directa a les Cambres Oficials i Privades de Compensació.   
Aquestes autoritzacions s'entendran denegades quan, havent passat dos mesos des de la presentació de les sol·licituds corresponents, la decissió no fas notificada.   
2. Així mateix, la Conselleria d'Economia i Hisenda haurà de conéixer els projectes i pressuposts de publicitat amb caràcter previ a la difussió, tot considerant-se autoritzats si no hi hagués cap inconvenient per part d'aquesta en un termini de quinze dies.   
Article seté. Reserva de Formació i Promoció Cooperativa.  
L'aprovació de l'aplicació de la Reserva de Formació i Promoció Cooperativa en les Cooperatives de Crèdit correspondrà a la Conselleria de Treball i Seguretat Social, amb l' informe previ favorable de la Conselleria d'Economia i Hisenda.   
Article vuité. Computabilitat d'inversions.   
La Conselleria d'Economia i Hisenda podrà qualificar els actius que les Cooperatives de Crèdit hagen de computar en el coeficient d'inversions obligatòries, segons la destinació dels fons i les condicions establertes per la legislació vigent.   
Article nové. Estadística i informació.   
1. Les Cooperatives de Crèdit hauran de remetre a la Conselleria d'Economia i Hisenda les informacions següents:   
a) Els b balanços i comptes de resultats confidencials, així com la resta de documentació i informació de caràcter econòmic i financer que periòdicament remeten al Banc d'Espanya, en iguals condicions i terminis, sense cap perjuí per poder continuar tot remetent a aqueixa institució l'esmentada informació i documentació.   
b) Relació mensual de les operacions de crèdit dineràries o de signatura en la qual intervinguen alts càrrecs de la Cooperativa de Crèdit sempre que siguen atorgades en profit propi.   
c) La documentació que acredite el resultat de les verificacions que els experts comptables hagen elaborat segons l'article 45 de la Llei 11/1985.   
d) Totes les dades que siguen requerides per aquesta Conselleria i que resulten necessàries, a juí d'aquesta, per a l'exercici de les facultats contingudes en aquest Decret.   
Article deu. Inspecció i mesures cautelars.   
1. La Conselleria d'Economia i Hisenda realitzarà la inspecció de les Cooperatives de Crèdit, segons la legislació vigent i sense perjuí de les facultats atribuïdes en aquesta matèria al Banc d'Espanya.   
2. A més de la verificació de comptes de caràcter periòdic regulat al Títol I, Capítol IV, Secció Tercera, de la Llei 11/1985, la Conselleria d'Economia i Hisenda podrà sol·licitar de les Cooperatives de Crèdit la realització d'auditories externes extraordinàries.   
3. En el cas que la susdita Conselleria observàs, al llarg de la seua tasca de seguiment o com a resultat d'una auditoria, qualsevol greu irregularitat en la gestió econòmica d'una Cooperativa de Crèdit, hi podrà proposar la intervenció temporal de l'entitat i encara la designació d?administradors provisionals, sense perjuí d'exercir les facultats sancionadores previstes en l'article 11 d'aquest Decret.   
Article onze. Facultats sancionadores.   
La Conselleria d'Economia i Hisenda exercirà la potestat sancionadora respecte a les Cooperatives de Crèdit, per les infraccions en les quals aquestes poguessen caure respecte a la seua activitat creditora. Aquestes sancions podran imposar-se per pròpia iniciativa o a proposta del Banc d'Espanya, quan es tracte d'infraccions respecte a la política monetària de l'Estat, tot seguint en tot cas els procediments de la normativa vigent.   
DISPOSICIO TRANSITORIA  
Les modificacions dels Estatuts Socials de les Cooperatives de Crèdit Valencianes les quals tinguen per finalitat la seua adaptació a aquest Decret hauran de realitzar-se en el termini màxim que hom estableix en la disposició final tercera de la Llei 11/1985, de Cooperatives de la Comunitat Valenciana.   
DISPOSICIONS FINALS  
Primera  
Per a tot allò que no estiga expressat en la Llei 11/1985, o en aquest Decret, s'aplicarà la legislació estatal vigent referida a Cooperatives de Crèdit.   
Segona  
Queda autoritzada la Conselleria d'Economia i Hisenda a adoptar les mesures i dictar les disposicions necessàries per a l'eficàcia i aplicació d'allò que s'estableix en aquest Decret.   
València, a 10 de febrer de 1986.   
El President de la Generalitat,  
JOAN LERMA I BLASCO  
El Conseller d?Economia i Hisenda,  
ANTONI BIRLANGA I CASANOVA


Còpia Permalink ELI